 इक ध्याड़ै बादशाह दा नौलखिया हार गुआची गेआ।  राजे गी कुसै नै सोधी पाई दित्ती जे मकोड़ा बी कण सोधदा ऐ ते कन्ने ओ चेल्ला ऐ।  राजे नै सुनियै दो सपाही मकोड़े कोल भेजे मकोड़े सपाही दिक्खे तां ओ घबराई गेआ पर राजे दा आखा मन्नना पेआ।  राजे नै जंदे गै मकोड़े गी आखेआ- मेरा नौ लक्ख दा हार गुआची गेआ ऐ।  उसदा कण सोध तां मकोड़े ने आखेआ- महाराज एदा पता बड्डलै गै देंग।  राजे आखेआ-तुंदी मरजी रब्ब दी करनी।  हुन मकोड़ा के करै ?  उसी किश औंदा नेईं हा ओ लोकें कन्ने झूठा गै चेला बनी बैठे दा हा।  उन त्रकालें ग्रां च झिक्की-जनेही खट्ट डाही ते सोचें च पेई गेआ।  तां ग्रां च इब्बी गल्ल फैली गेदी ही जे राजे ने कण सोधने गित्तै चेला आंदे दा ऐ जिस जनानी नै हार चुक्के दा हा उसदा घर मकोड़े दे कमरे कन्ने हा।  उब्बी चिंता च डुब्बी गेई जे कल्ल मिगी राजे नै मारी देना ऐ।  मकोड़ा अपने आपै गी आखना शुरू होई गेआ-मकोड़ेआ कल जिंद नेईं बचदी।  पलै-पलै इयै आखदा जा करदा हा।  ते जिस जनानी नै हार चुक्के दा हा उसदा नां भी ‘जिदूं’ हा।  ओह् सोचै जे चेला मिगी आखा करदा ऐ तां डरदी मारी मकोड़े दै पैरें पेई गेई ते आखन लगी-महाराज ओ हार देई दिन्नी आं।  मकोड़े गी बी मौका लग्गी गेआ ते ओदी जान बी बची गेई।  फ्ही उस हार लेइयै इक किल्ली टंगी दित्ता ते बड्डलै उन्न ओ हार लेइयै राजे गी दस्सी दित्ता।  राजा मता खुश होई गेआ ते मकोड़े गी उस अपना जोतशी बनाई रक्खी लेआ।  इंयां केईं ध्याड़े लंघी गे।  फ्ही रातीं उस मकोड़े दी डयूटी अपने पलंगै गित्तै लाई लेई।  मकोड़ा डयूटी दिंदा-दिंदा अक्की गेआ।  इक राती उस सोचेआ की नेईं अऊं राजै गी तंग करां ते रोहै कन्ने मिगी जाने लेई आक्खी देग। 